Buenos AiresArgentiinassa tutkitaan poliisin takavarikoiman 540 kannabiskilon häviämistä.

Huumelasti katosi Pilarin kaupungissa sijaitsevasta kannabisvarastosta, jossa säilytettiin kahden vuoden aikana eri huumeoperaatioista takavarikoituja kannabiseriä. Varastossa oikeuden tuhoamispäätöstä odotti yhteensä noin 6 000 kiloa kannabista.

Argentiinalaislehdistön mukaan takavarikoidun kannabiksen säilyttämisestä vastuussa olevat poliisit antoivat kadonneesta kannabiksesta erikoisen selityksen. Poliisit väittävät, että varastoon tunkeutuneet rotat olivat syöneet tai vieneet pesän rakentamistaan varten puoli tonnia kannabista.

Sanomalehti La Nacion kertoo (siirryt toiseen palveluun), että tutkimusta auttaneet eläinasiantuntijat pitävät poliisien selitystä lähes mahdottomana. Heidän mukaansa se olisi joka tapauksessa jättänyt varastoon suuren määrän rotan raatoja.

Yksi mahdollisuus kannabismäärän kutistumiseen on sen kuivuminen varastossa, kirjoitetaan sanomalehti Clarínissa (siirryt toiseen palveluun). Asiaa ei kuitenkaan voida todentaa ennen tarkempia tutkimuksia.

Puolen tonnin kannabismäärän katoaminen huomattiin vuosi sitten, kun uusi komisario Emilio Portero aloitti virassaan Pilarin kaupungissa. Hän tarkasti ensitöikseen, vastaako varastossa säilytettävän kannabiksen määrä takavarikoituja lukuja.

Asiasta on parhaillaan menossa oikeustutkinta, jossa kuulustellaan asianomaisia poliiseja. Tutkijoiden mukaan poliisien syyllisyydestä kannabiksen varastamiseen ja myyntiin ei ole vielä todisteita.